

**Előterjesztés szervezetekbe történő delegálásról**

Tisztelt Közgyűlés!

Jelen előterjesztés keretében egyrészt az Egri Kistérség Többcélú Társulásában Eger Megyei Jogú Város Önkormányzatának képviseletét ellátó személyek delegálásáról szükséges döntenie a Tisztelt Közgyűlésnek, valamint az Egri Tankerületi Központ Tankerületi Tanácsában résztvevő, önkormányzati érdekképviseleti szervezet által delegálandó tag személyére a Megyei Jogú Városok Szövetsége felé történő javaslattételről. Emellett az Egri Kábítószerügyi Egyeztető Fórumban a társelnöki tisztségben eljáró alpolgármester személyéről is javasolt döntést hozni.

I. Egri Kistérség Többcélú Társulása

2004 során Eger Megyei Jogú Város Önkormányzata és a kistérség 16 települési önkormányzata az egészségügyet, család-, gyermek- és ifjúságvédelmet, valamint a területfejlesztést érintő önkormányzati feladatok hatékonyabb ellátása céljából létrehozta az Egri Kistérség Többcélú Társulását (a továbbiakban: Társulás). A Társulási Megállapodás rögzíti, hogy a Társulás döntést hozó szerve a Társulási Tanács. A Társulási Megállapodás IV/4/1.2. pontjában kimondja, hogy a Társulási Tanácsot a Társulás tagjai képviselő-testületeinek delegált képviselői alkotják. Tekintettel arra, hogy az önkormányzati választásokat követően a tagönkormányzatok kötelesek a delegált képviselők személyének felülvizsgálatára, a Közgyűlésnek határoznia szükséges e tárgykörben.

**A Társulásban az önkormányzatok képviseletét hagyományosan a polgármesterek látják el, így javasolt az eszerinti döntés.**

A Társulási Megállapodás fent megjelölt pontja tartalmazza továbbá azt is, hogy a képviselő helyettesítésének rendjéről a képviselő-testületek rendelkeznek, tehát a Közgyűlésnek a helyettes személyéről és a helyettesítés rendjéről is döntenie kell. **A korábban kialakult gyakorlatnak megfelelően javaslom, hogy a képviseletet ellátó polgármester akadályoztatása esetén a helyettesítést Gömöri László alpolgármester úr lássa el.**

II. Tankerületi tanács

A tankerületi tanács a tankerületi központ mellett működő javaslattevő, véleményező, tanácsadó testület, amelynek célja

a) a helyi, területi, térségi társadalmi-gazdasági környezeti érdekek, célok összehangolása a tankerületi központ fenntartói tevékenységével kapcsolatos oktatásirányítási célokkal;

b) a hosszú távú, átfogó, köznevelés-igazgatási célok összehangolása a tankerületi központ illetékességi területén;

c) a fenntartói stratégiai döntések megalapozása.

A tankerületi tanács állandó tagjai tekintetében az állami köznevelési közfeladat ellátásában fenntartóként részt vevő szervekről, valamint a Klebelsberg Központról szóló 134/2016. (VI. 10.) Korm. rendelet (a továbbiakban: Korm. rendelet) 2/B. § (3) – (6) bekezdései a következőképpen rendelkeznek:

*„2/B. § (3) A tankerületi tanács – az a) pont kivételével – a miniszter által öt évre felkért állandó tagokból áll. Az állandó tagok közé tartozik*

*a) az illetékes tankerületi központ vezetője,*

*b) a Klebelsberg Központ által javasolt – azzal foglalkoztatotti jogviszonyban nem álló – egy fő,*

*c) a Nemzeti Pedagógus Kar által jelölt egy fő,*

***d) a miniszter által a (4) bekezdés szerinti szervezetek által jelöltek közül felkért összesen három–öt fő.***

***(4) A tankerületi tanács állandó tagjai közé képviselőt jelölhetnek***

***a) az országos önkormányzati szövetségek,***

*b) az Országos Nemzetiségi Önkormányzatok Szövetsége,*

*c) a Nagycsaládosok Országos Egyesülete,*

*d) a tankerületi központ által fenntartott intézményekben működő diákönkormányzatok.*

*(5) A (4) bekezdésben foglalt szervezetek egy-egy főt jelölhetnek.*

*(6) A jelölésre a (3) bekezdés b) és c) pontja és a (4) bekezdés szerinti szervezeteket határidő megjelölésével a miniszter kéri fel. A személyi javaslat a tagjelölt elfogadó nyilatkozatával válik érvényessé.”*

A Korm. rendelet 2/B. § (3) bekezdés d) pontja szerint a (4) bekezdés a) pontja alapján az Egri Tankerületi Központ tankerületi tanácsának állandó tagjai közé a Megyei Jogú Városok Szövetsége (MJVSZ) és a Megyei Önkormányzatok Országos Szövetsége (MÖOSZ) jelöl képviselőt.

A tankerületi tanács kapcsán jelölő/delegáló szervezet:

* Klebelsberg Központ
* Nemzeti Pedagógus Kar
* Megyei Önkormányzatok Országos Szövetsége (MÖOSZ)
* Nagycsaládosok Országos Egyesülete (NOE)
* Megyei Jogú Városok Szövetsége (MJVSZ)
* Az Egri Tankerületi Központ által fenntartott köznevelési intézmények Diákönkormányzati Tanácsának elnöke.

A tankerületi tanács esetében jól látható, hogy a jelölő / delegáló szervezet nem maga a települési önkormányzat, hanem a Korm. rendelet 2/B. § (4) bekezdés a) pontja alapján az országos önkormányzati szövetségek, vagyis az ETK Tankerületi Tanácsa esetében a MÖOSZ és az MJVSZ. Ezeket a szervezeteket viszont maga a miniszter kéri fel a tagjelölésre (Korm. rendelet 2/B. § (6) bekezdés).

Abban az esetben, hogy ha a tankerületi tanács tagjának megbízatása megszűnik a Korm. rendelet 2/B. § (11) bekezdése alapján [az ETK esetében a 2/B. § (11) bekezdésének e) pontja alapján szűnt meg 2 tag megbízatása Farkas Attila korábbi alpolgármester és dr. Juhász Attila Simon korábbi vármegyei közgyűlési elnök esetében], akkor a Korm. rendelet 2/B. § (12) bekezdése alapján a tagot jelölő szervek 30 napon belül új tagot jelölnek. Tehát a tag-jelölési kötelezettség mindenképpen a jelölő szervet, az ETK Tankerületi Tanácsa esetében az MJVSZ-t és a MÖOSZ-t, mint országos önkormányzati szövetségeket terheli. Heves Vármegye Önkormányzatának Közgyűlése javaslatot tett Csuhány Bence, mint Heves Vármegye Önkormányzata Közgyűlésének Elnöke személyére a MÖOSZ felé arra, hogy annak delegáltjaként ő kerüljön be az Egri Tankerületi Központ tankerületi tanácsába.

**Javaslom, hogy a Tisztelt Közgyűlés Gál Judit alpolgármestert javasolja a MJVSZ felé a tankerületi tanács tagjai közé történő delegálandó személynek.**

II. Egri Kábítószerügyi Egyeztető Fórum

Az Egri Kábítószerügyi Egyeztető Fórum (a továbbiakban: KEF) egy szakmai munkacsoport, amely a tevékenységével igyekszik összhangot teremteni a drogprobléma visszaszorításában résztvevő szervezetek és intézmények munkájában. A szervezet célja, hogy szorosabbá tegye a helyi szakmai együttműködéseket, a függőségek megelőzését.

A KEF Szervezeti és Működési Szabályzatának III.5. pontja kimondja, hogy a tagságon belül három tisztségviselő tevékenykedik: 1 fő elnök, 1 fő társelnök, 1 fő titkár. A társelnöki funkciót Eger Megyei Jogú Város alpolgármestere, míg a titkárit a Polgármesteri Hivatal ifjúsági referense tölti be.

**Mindezek alapján kérem a Tisztelt Közgyűlést, hogy javaslatom alapján a KEF társelnökének Gál Judit alpolgármestert delegálja.**

**Fentiek alapján kérem a Tisztelt Közgyűlést, hogy az I.1. és I.2. számú határozati javaslatokban foglaltaknak megfelelően az Egri Kistérség Többcélú Társulásába az önkormányzat képviseletét ellátó személyt delegálni és a helyettesítés rendjét elfogadni, valamint a II. számú határozati javaslat szerint az MJVSZ felé a tankerületi tanács tagját javasolni szíveskedjen. Kérem továbbá a Közgyűlést, hogy a III. számú határozati javaslat elfogadásával döntsön az Egri Kábítószerügyi Egyeztető Fórumban az Önkormányzatot társelnökként képviselő alpolgármester személyéről.**

Eger, 2024. december 06.

**Vágner Ákos**

Eger Megyei Jogú Város Polgármestere

**I.1. Határozati javaslat**

**Eger Megyei Jogú Város Önkormányzatának Közgyűlése az Egri Kistérség Többcélú Társulásába az önkormányzatot képviselő személynek Vágner Ákos polgármestert delegálja.**

**Felelős: Dr. Barta Viktor jegyző**

**Határidő: azonnal**

**I.2. Határozati javaslat**

**Eger Megyei Jogú Város Önkormányzatának Közgyűlése az Egri Kistérség Többcélú Társulásában az önkormányzatot képviselő polgármester helyettesítésének rendjét az alábbiak szerint határozza meg:**

**a) a polgármestert akadályoztatása esetén a Társulási Tanács ülésén Gömöri László alpolgármester jelen határozat alapján teljes jogkörrel, állandó helyettesként helyettesíti;**

**b) a polgármester az akadályoztatásának tényéről – annak felmerülésekor haladéktalanul, de lehetőség szerint a Társulási Tanács ülésének napját megelőző második nap végéig – tájékoztatja Gömöri László alpolgármestert;**

**c) Gömöri László alpolgármester köteles a Társulási Tanácsban végzett tevékenységéről, a meghozott döntésekről az ülést követő 5 napon belül a polgármester részére beszámolni.**

**Felelős: Dr. Barta Viktor jegyző**

**Határidő: azonnal**

**II. Határozati javaslat**

**Eger Megyei Jogú Város Önkormányzatának Közgyűlése felkéri a Megyei Jogú Városok Szövetségét, mint országos önkormányzati szövetséget, hogy az Egri Tankerületi Tanács állandó tagjai közé Gál Judit alpolgármestert jelölje.**

**Felelős: Dr. Barta Viktor Jegyző**

**Határidő: azonnal**

**III. Határozati javaslat**

**Eger Megyei Jogú Város Önkormányzatának Közgyűlése az Egri Kábítószerügyi Egyeztető Fórumba társelnöknek Gál Judit alpolgármestert delegálja.**

